VDSS Sodba Psp 50/2017
Sodna praksa Višjega delovnega in socialnega sodišča, 2017-04-06

Nada Perič Vlaj (preds.), Elizabeta Šajn Dolenc (poroč.), Edo Škrabec

Tožničin mož je bil ob smrti star 44 let in 10 mesecev in je dopolnil 6 let, 11 mesecev in 13 dni skupne slovenske in bosansko hercegovske dobe. Na podlagi te skupne dobe ne izpolnjuje pogojev iz 27. člena niti 29. člena ZPIZ-2 za priznanje pravice do starostne oziroma predčasne pokojnine. Ne izpolnjuje niti pogojev, ki so v 2. alineji 42. člena ZPIZ-2 določeni za pridobitev pravice do invalidske pokojnine, saj bi moral upoštevaje, da delovna leta kot polna leta znašajo 24 let, dopolniti najmanj 8 let pokojninske dobe. Zaključek sodišča prve stopnje, da v obravnavanem primeru na strani pokojnega zavarovanca niso izpolnjeni pogoji za priznanje pravice do vdovske pokojnine, je zato pravilen.

Pritožba se zavrne in se potrdi sodba sodišča prve stopnje.

1. Sodišče prve stopnje je zavrnilo tožbeni zahtevek na odpravo dokončne odločbe toženca št. ... z dne 11. 9. 2015

in priznanje pravice do sorazmernega dela vdovske pokojnine.

2. Zoper sodbo se pritožuje tožnica zaradi nepopolno in nepravilno ugotovljenega dejanskega stanja ter nepravilne uporabe materialnega prava, saj le potrjuje odločitev toženca, ki je bila prav tako izdana na podlagi nepopolno in nepravilno ugotovljenega dejanskega stanja in nepravilne uporabe materialnega prava. Sodišče ni upoštevalo, da zaradi bolezni ni zmožna za delo. Zahteva za priznanje pravice do vdovske pokojnine je bila neutemeljeno zavrnjena na podlagi pokojninske dobe, ki jo je dopolnil pokojni mož. Vložena je bila pri bosansko hercegovskem nosilcu zavarovanja, ki jo je sprejel in posredoval tožencu, čeprav bi moral vedeti, da ni utemeljena. Poudarja, da uveljavlja vdovsko pokojnino in ne pokojnine umrlega zavarovanca, da bi moral biti izpolnjen pogoj njegove pokojninske dobe. Izpolnjuje določen pogoj starosti in ima pravico do izbire pokojnine, zato predlaga, da se ji prizna sorazmerni del vdovske pokojnine. Prilaga zdravniški izvid z dne 13. 12. 2016.

4. Po preizkusu zadeve v skladu z drugim odstavkom 350. člena Zakona o pravdnem postopku

pritožbeno sodišče ugotavlja, da je sodišče prve stopnje popolno in pravilno ugotovilo dejansko stanje ter pravilno uporabilo materialno pravo. V postopku ni prišlo do absolutnih bistvenih kršitev določb ZPP, na katere se pazi po uradni dolžnosti.

5. Predmet tega socialnega spora je presoja pravilnosti in zakonitosti zavrnilnih odločb toženca o pravici do sorazmernega dela vdovske pokojnine. Sporno je, ali so izpolnjeni zakonski pogoji za priznanje te pravice. V predsodnem upravnem postopku, enako pa tudi v postopku pred sodiščem prve stopnje, je bilo ugotovljeno, da niso izpolnjeni pogoji za priznanje pravice do vdovske pokojnine oziroma njenega sorazmernega dela na strani pokojnega zavarovanca. Z dopolnjeno skupno slovensko in bosansko hercegovsko pokojninsko dobo ni izpolnil pogojev za priznanje pravice do invalidske pokojnine, izpolnil pa ni niti pogojev za priznanje pravice do starostne ali predčasne pokojnine.

6. Ker je bila zahteva za priznanje pravice do vdovske pokojnine po pokojnem možu A.A., rojenem 15. 10. 1968 in umrlem 1. 8. 2013, vložena pri bosansko hercegovskem nosilcu zavarovanja 3. 9. 2013 in po uradni dolžnosti posredovana tožencu, je pravna podlaga za razsojo zadeve podana v Sporazumu o socialnem zavarovanju med Republiko Slovenijo in Bosno in Hercegovino

in Zakonu o pokojninskem in invalidskem zavarovanju.

Po 20. členu BBHSZ se pri uveljavitvi pravice do dajatve dobi, dopolnjeni v obeh državah, seštejeta, če se ne nanašata na isto obdobje. Pravica oziroma njen sorazmerni del pa se prizna, če so s seštevanjem zavarovalnih dob izpolnjeni pogoji za priznanje pravice, določeni v nacionalni zakonodaji (22. člen BBHSZ).

7. ZPIZ-2 za priznanje pravice do vdovske pokojnine določa strožje pogoje, kot prej veljavni Zakon o pokojninskem in invalidskem zavarovanju.

V 52. členu ZPIZ-2 določa pogoje, ki morajo biti za priznanje pravice do vdovske pokojnine izpolnjeni na strani umrlega zavarovanca, v 53. členu pa pogoje, ki morajo biti izpolnjeni na strani vdove. Kot pravilno razloguje že sodišče prve stopnje, pravico do vdovske pokojnine lahko vdova pridobi le, če so izpolnjeni pogoji tako na njeni strani kot tudi na strani umrlega. Če na strani umrlega, pogoji določeni v 52. členu ZPIZ-2 niso izpolnjeni, pravice do vdovske pokojnine vdova ne more pridobiti, četudi bi bili na njeni strani izpolnjeni pogoji iz 53. člena ZPIZ-2.

8. Po 1. odstavku 52. člena ZPIZ-2 lahko vdova umrlega zavarovanca oziroma uživalca pravic, določenih s tem zakonom, ki je umrl zaradi posledic bolezni, pridobi pravico do vdovske pokojnine po njem le, če je ta izpolnil pogoje za pridobitev pravice do predčasne, starostne oziroma invalidske pokojnine po tem zakonu, pri čemer se smrt šteje, kot da je pri zavarovancu podana I. kategorija invalidnosti, ali če je bil umrli uživalec predčasne, starostne ali invalidske pokojnine iz obveznega zavarovanja ali uživalec pravic na podlagi invalidnosti iz obveznega zavarovanja. Pomeni, da se pravica do vdovske pokojnine v primeru, ko je smrt posledica bolezni, lahko prizna le pod pogojem, da je pokojni zavarovanec izpolnil zakonsko določene pogoje za priznanje predčasne, starostne ali invalidske pokojnine ali da je bil uživalec ene izmed navedenih pokojnin.

9. Pravico do starostne pokojnine zavarovanec pridobi, ko izpolni v 27. členu ZPIZ-2 določen pogoj starosti in dopolnjeno pokojninsko dobo, pri čemer minimalna zavarovalna doba, ki jo mora izpolniti za priznanje te pravice, znaša 15 let. Pravico do predčasne pokojnine bi zavarovanec v letu 2013 v skladu z 29. členom ZPIZ-2 pridobil pod pogojem, da je v tem letu dopolnil 58 let in 4 mesece starosti ter 40 let pokojninske dobe. Za priznanje pravice do invalidske pokojnine skladno z 41. členom v zvezi z 52. členom ZPIZ-2 pa bi umrli zavarovanec moral izpolniti pogoje določene v 2. alineji 42. člena ZPIZ-2, to je pogoj, da je do dneva smrti dopolnil pokojninsko dobo, ki pokriva najmanj tretjino obdobja od dopolnjenega 20 leta starosti do dneva njegove smrti, šteto delovna leta kot polna leta.

10. Tožničin mož je bil ob smrti star 44 let in 10 mesecev ter je dopolnil 6 let, 11 mesecev in 13 dni skupne slovenske in bosansko hercegovske dobe

. Na podlagi te skupne dobe ne izpolnjuje pogojev iz 27. člena niti 29. člena ZPIZ-2 za priznanje pravice do starostne oziroma predčasne pokojnine. Ne izpolnjuje pa niti pogojev, ki so v 2. alineji 42. člena ZPIZ-2 določeni za pridobitev pravice do invalidske pokojnine, saj bi moral upoštevaje, da delovna leta kot polna leta znašajo 24 let, dopolniti najmanj 8 let pokojninske dobe. Zaključek sodišča prve stopnje, da v obravnavanem primeru na strani pokojnega zavarovanca niso izpolnjeni pogoji za priznanje pravice do vdovske pokojnine, je pravilen. Navedeno je za odločitev v zadevi edino bistveno. Tožničina starost in zdravstveno stanje sta pravno irelevantna. Iz navedenih razlogov je z izpodbijano sodbo tožbeni zahtevek na odpravo dokončne odločbe in priznanje pravice do sorazmernega dela vdovske pokojnine utemeljeno zavrnjen.

11. Iz enakih dejanskih in pravnih razlogov, torej ker na strani umrlega zavarovanca niso izpolnjeni pogoji za priznanje pravice do vdovske pokojnine, je pritožbeno sodišče na podlagi 353. člena ZPP pritožbo kot neutemeljeno zavrnilo in potrdilo sodbo sodišča prve stopnje.

Pravilno bi se tožbeni zahtevek in s tem izrek sodbe glasil na odpravo dokončne in prvostopenjske odločbe toženca.

ZPP; Ur. l. RS, št. 73/2007 - uradno prečiščeno besedilo s spremembami.

ZPIZ-2; Ur. l. RS, št. 96/2012 s spremembami.

ZPIZ-1, Ur. l. RS, št. 106/99 s spremembami.

Od tega je pri tožencu dopolnil 2 leti, 10 mesecev in 9 dni.

Sporazum o socialnem zavarovanju med Republiko Slovenijo in Bosno in Hercegovino - člen 22.

Zakon o pokojninskem in invalidskem zavarovanju (2012) - ZPIZ-2  - člen 27, 29, 41, 42, 52, 52/1, 53.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.